CELEX: 32012D0069
Language: ro
Date: 2012-02-03 00:00:00
Title: 2012/69/UE: Decizia de punere în aplicare a Comisiei din 3 februarie 2012 de modificare a Deciziilor 2007/305/CE, 2007/306/CE și 2007/307/CE în ceea ce privește perioada de toleranță pentru urmele de rapiță hibridă Ms1xRf1 (ACS-BNØØ4-7xACS-BNØØ1-4), de rapiță hibridă Ms1xRf2 (ACS-BNØØ4-7xACS-BNØØ2-5) și de rapiță Topas 19/2 (ACS-BNØØ7-1), precum și pentru produsele derivate ale acestora [notificată cu numărul C(2012) 518]

7.2.2012   
            
            
               RO
            
            
               Jurnalul Oficial al Uniunii Europene
            
            
               L 34/12
            
         DECIZIA DE PUNERE ÎN APLICARE A COMISIEI
   din 3 februarie 2012
   de modificare a Deciziilor 2007/305/CE, 2007/306/CE și 2007/307/CE în ceea ce privește perioada de toleranță pentru urmele de rapiță hibridă Ms1xRf1 (ACS-BNØØ4-7xACS-BNØØ1-4), de rapiță hibridă Ms1xRf2 (ACS-BNØØ4-7xACS-BNØØ2-5) și de rapiță Topas 19/2 (ACS-BNØØ7-1), precum și pentru produsele derivate ale acestora
   [notificată cu numărul C(2012) 518]
   (Numai textul în limba germană este autentic)
   (2012/69/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1829/2003 al Parlamentului European și al Consiliului din 22 septembrie 2003 privind produsele alimentare și furajele modificate genetic (1), în special articolul 8 alineatul (6) și articolul 20 alineatul (6),
   întrucât:
   
               (1)
            
            
               Deciziile 2007/305/CE (2), 2007/306/CE (3) și 2007/307/CE (4) ale Comisiei prevăd normele pentru retragerea de pe piață a următorului material modificat genetic (denumit în continuare „materialul MG”): rapiță hibridă Ms1xRf1 (ACS-BNØØ4-7xACS-BNØØ1-4), rapiță hibridă Ms1xRf2 (ACS-BNØØ4-7xACS-BNØØ2-5) și rapiță Topas 19/2 (ACS-BNØØ7-1), precum și produsele derivate ale acestora. Aceste decizii au fost adoptate după ce notificatorul materialului modificat genetic a informat Comisia că nu avea intenția de a depune o cerere de reînnoire a autorizației pentru materialul menționat mai sus, în conformitate cu articolul 8 alineatul (4) primul paragraf, articolul 11, articolul 20 alineatul (4) și articolul 23 din Regulamentul (CE) nr. 1829/2003.
            
         
               (2)
            
            
               Toate cele trei decizii susmenționate prevăd o perioadă de tranziție de cinci ani, în cursul căreia produsele alimentare și hrana pentru animale care conțin materiale modificate genetic sunt autorizate pentru a fi introduse pe piață, în conformitate cu articolul 4 alineatul (2) și articolul 16 alineatul (2) din regulament, sub rezerva respectării mai multor condiții. Deciziile impun, în special, ca prezența materialului modificat genetic în produse alimentare și în hrana pentru animale să nu depășească un prag de 0,9 % și ca prezența acestui material genetic să fie accidentală sau inevitabilă din punct de vedere tehnic. Perioada de tranziție are drept scop luarea în considerație a faptului că urme infime de material genetic modificat pot fi prezente în lanțul alimentar și al hranei pentru animale o anumită perioadă de timp după ce notificatorul a decis să nu mai comercializeze semințe derivate din organismul modificat genetic, chiar în cazul în care notificatorul a luat toate măsurile pentru a evita această prezență.
            
         
               (3)
            
            
               Deciziile 2007/305/CE și 2007/306/CE prevăd, de asemenea, o serie de măsuri pe care notificatorul trebuie să le adopte pentru a asigura retragerea efectivă de pe piață a rapiței hibride Ms1xRf1 (ACS-BNØØ4-7xACS-BNØØ1-4), a rapiței hibride Ms1xRf2 (ACS-BNØØ4-7xACS-BNØØ2-5), precum și a produselor lor derivate. Măsuri similare nu au fost considerate necesare în Decizia 2007/307/CE deoarece notificatorul a încetat să comercializeze semințe de rapiță ACS-BNØØ7-1 după sezonul de însămânțare din 2003 și având în vedere faptul că stocurile de produse derivate din rapița ACS-BNØØ7-1 au fost epuizate înainte de 18 aprilie 2007. Cu toate acestea, dat fiind faptul că urme infime de rapiță ACS-BNØØ7-1 ar putea rămâne prezente în produsele alimentare sau în hrana pentru animale o anumită perioadă de timp, a fost necesar să se adopte Decizia 2007/307/CE.
            
         
               (4)
            
            
               În absența experienței sau a unor date concrete privind timpul necesar pentru a asigura retragerea completă de pe piață a materialului MG, nivelul tolerat de prezență a materialului în cauză și timpul necesar pentru a garanta retragerea totală din lanțurile alimentar și al hranei pentru animale prevăzute în Deciziile 2007/305/CE, 2007/306/CE și 2007/307/CE au fost stabilite pe baza datelor disponibile în acest moment și a rezultatelor testelor efectuate de părțile interesate.
            
         
               (5)
            
            
               În conformitate cu cerințele Deciziilor 2007/305/CE și 2007/306/CE, titularul autorizației a prezentat, în octombrie 2007 și în noiembrie 2011, rapoarte detaliate privind implementarea măsurilor de suspendare pentru evenimentele rapiței modificate genetic menționate mai sus. Aceste rapoarte precizează măsurile anterioare și actuale care au fost puse în aplicare de către titularul autorizației, în conformitate cu deciziile menționate anterior, pentru a asigura eliminarea de pe piață a materialului MG în cauză. Acestea includ, printre altele, măsurile luate pentru informarea operatorilor economici din UE asupra statutului suspendat al materialului MG menționat mai sus, implementarea unei serii de măsuri pentru a asigura recuperarea și distrugerea stocurilor comerciale existente de semințe, încheierea de acorduri cu toate părțile terțe implicate în comercializarea acestui material MG pentru a garanta că semințele din acest material modificat genetic sunt fie reexpediate titularului autorizației, fie efectiv distruse, acțiunile întreprinse pentru a se asigura obținerea radierii soiurilor înregistrate ale evenimentului respectiv din catalogul de semințe național și implementarea unui program intern bazat pe un proces de asigurare a calității pentru a evita prezența acestor evenimente modificate genetic în culturi pentru înmulțire și în producția de semințe.
            
         
               (6)
            
            
               Rezultatele testelor efectuate recent, notificate de către părțile interesate Comisiei, arată că măsurile luate de titularul autorizației au permis eliminarea aproape totală a materialului modificat genetic de pe piață. Cu toate acestea, rezultatele respective arată, de asemenea, că urme infime (< 0,1 %) de material modificat genetic pot fi încă prezente în lanțul alimentar sau al hranei pentru animale la sfârșitul perioadei de tranziție prevăzute în Deciziile 2007/305/CE, 2007/306/CE și 2007/307/CE. Prezența de urme reziduale după expirarea datei prevăzute în deciziile susmenționate, în ciuda măsurilor luate de notificator, poate fi explicată prin caracteristicile biologice ale rapiței, care poate rămâne pentru perioade îndelungate în stare latentă, precum și prin practicile agricole utilizate pentru recoltarea semințelor, care duc la diseminarea accidentală, dificil de cuantificat la momentul adoptării celor trei decizii menționate mai sus.
            
         
               (7)
            
            
               În acest context, este necesară extinderea actualei perioade de tranziție pentru încă cinci ani, și anume până la 31 decembrie 2016. Această perioadă de tranziție suplimentară ar trebui să asigure un interval de timp suficient pentru a permite eliminarea totală a materialului modificat genetic din lanțul alimentar și al hranei pentru animale, ținând seama de parametrii menționați anterior legați de caracteristicile biologice ale rapiței și de practicile agricole anterioare utilizate pentru recoltarea culturilor.
            
         
               (8)
            
            
               Pentru a contribui la eliminarea rapiței ACS-BNØØ7-1 din lanțurile alimentar și al hranei pentru animale, este adecvat, de asemenea, să se prevadă în Decizia 2007/307/CE ca notificatorul să implementeze un program intern pentru a evita prezența acestui eveniment în culturi și în producția de semințe.
            
         
               (9)
            
            
               Până la 1 ianuarie 2014, notificatorul ar trebui să prezinte Comisiei un raport care să conțină informații privind implementarea, în cursul perioadei de timp suplimentare acordate prin prezenta decizie, a măsurilor prevăzute în anexa la Deciziile 2007/305/CE și 2007/306/CE, precum și la articolul 1 alineatul (1) din Decizia 2007/307/CE.
            
         
               (10)
            
            
               Ținând cont de nivelurile foarte scăzute de urme care au fost raportate, este adecvat să se reducă la 0,1 % nivelul de prezență a materialului modificat genetic care este tolerat în produse alimentare și în hrana pentru animale.
            
         
               (11)
            
            
               Prin urmare, Deciziile 2007/305/CE, 2007/306/CE și 2007/307/CE ar trebui modificate în consecință.
            
         
               (12)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   (1)   Decizia 2007/305/CE se modifică după cum urmează:
   
               (a)
            
            
               la articolul 1, al doilea paragraf se înlocuiește cu următorul text:
               „Până la 1 ianuarie 2014, notificatorul prezintă Comisiei un raport privind implementarea măsurilor prevăzute în anexă.”;
            
         
               (b)
            
            
               articolul 2 se înlocuiește cu următorul text:
               „Articolul 2
               Prezența de material care conține, constă în sau este produs din rapița ACS-BNØØ4-7, rapița ACS-BNØØ1-4 și din combinația hibridă de rapiță ACS-BNØØ4-7xACS-BNØØ1-4 în produse alimentare sau în hrana pentru animale, notificată în temeiul articolului 8 alineatul (1) litera (a) și al articolului 20 alineatul (1) din Regulamentul (CE) nr. 1829/2003, este tolerată până la 31 decembrie 2016:
               
                           (a)
                        
                        
                           cu condiția ca această prezență să fie întâmplătoare sau tehnic inevitabilă; și
                        
                     
                           (b)
                        
                        
                           să se regăsească în proporție de maximum 0,1 %.”
                        
                     
         (2)   Decizia 2007/306/CE se modifică după cum urmează:
   
               (a)
            
            
               la articolul 1, al doilea paragraf se înlocuiește cu următorul text:
               „Până la 1 ianuarie 2014, notificatorul prezintă Comisiei un raport privind implementarea măsurilor prevăzute în anexă.”;
            
         
               (b)
            
            
               articolul 2 se înlocuiește cu următorul text:
               „Articolul 2
               Prezența de material care conține, constă în sau este produs din rapița ACS-BNØØ4-7, rapița ACS-BNØØ2-5 și combinația hibridă de rapiță ACS-BNØØ4-7xACS-BNØØ2-5 în produse alimentare sau în hrana pentru animale, notificată în temeiul articolului 8 alineatul (1) litera (a) și al articolului 20 alineatul (1) din Regulamentul (CE) nr. 1829/2003 este tolerată până la 31 decembrie 2016:
               
                           (a)
                        
                        
                           cu condiția ca această prezență să fie întâmplătoare sau tehnic inevitabilă; și
                        
                     
                           (b)
                        
                        
                           să se regăsească în proporție de maximum 0,1 %.”
                        
                     
         (3)   Articolul 1 din Decizia 2007/307/CE se înlocuiește cu următorul text:
   
      „Articolul 1
      (1)   Notificatorul implementează un program intern pentru a evita prezența rapiței ACS-BNØØ7-1 în culturi pentru înmulțire și în producția de semințe și ar trebui să prezinte Comisiei un raport privind implementarea acestei măsuri până la 1 ianuarie 2014.
      (3)(2)   Prezența de material care conține, constă în sau este produs din rapița ACS-BNØØ7-1 în produse alimentare sau în hrana pentru animale, notificată în temeiul articolului 8 alineatul (1) litera (a) și al articolului 20 alineatul (1) din Regulamentul (CE) nr. 1829/2003, ar trebui tolerată până la 31 decembrie 2016:
      
                  (a)
               
               
                  cu condiția ca această prezență să fie întâmplătoare sau tehnic inevitabilă; și
               
            
                  (b)
               
               
                  să se regăsească în proporție de maximum 0,1 %.”
               
            
   Articolul 2
   Înscrierile în registrul comunitar al produselor alimentare și al furajelor modificate genetic, în conformitate cu dispozițiile articolului 28 din Regulamentul (CE) nr. 1829/2003, în ceea ce privește rapița ACS-BNØØ4-7, rapița ACS-BNØØ1-4 și combinația hibridă de ACS-BNØØ4-7xACS-BNØØ1-4, rapița ACS-BNØØ4-7, rapița ACS-BNØØ2-5 și combinația hibridă de rapiță ACS-BNØØ4-7xACS-BNØØ2-5 și rapița ACS-BNØØ7-1, ar trebui modificate pentru a lua în considerare prezenta decizie.
   Articolul 3
   Prezenta decizie se adresează societății Bayer CropScience AG, Alfred-Nobel-Str. 50, 40789 Monheim am Rhein, Germania.
   
      Adoptată la Bruxelles, 3 februarie 2012.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 268, 18.10.2003, p. 1.
   
      (2)  JO L 117, 5.5.2007, p. 17.
   
      (3)  JO L 117, 5.5.2007, p. 20.
   
      (4)  JO L 117, 5.5.2007, p. 23.